INGRS บวกแรง 2 วันติด โบรกฯแนะลงทุน ชี้ Q4/60 ผลงานโตแกร่ง-ราคาต่ำกว่าพาร์
INGRS บวกแรง 2 วันติด โบรกฯชี้ Q4/60 ผลงานโตแกร่ง-ราคาต่ำกว่าพาร์ ล่าสุด ณ เวลา 11.56 น. ราคาอยู่ที่ระดับ 1.18 บาท บวก 0.04 บาท หรือ 3.51% สูงสุดที่ระดับ 1.19 บาท ต่ำสุดที่ระดับ 1.15 บาท ด้วยมูลค่าซื้อขาย 13.76 ล้านบาท
21 ธ.ค. 2560

ผู้สื่อข่าวรายงานว่า ราคาหุ้นบริษัท อิงเกรส อินดัสเตรียล (ไทยแลนด์) จำกัด (มหาชน) หรือ INGRS ณ เวลา 11.56 น. ราคาอยู่ที่ระดับ 1.18 บาท บวก 0.04 บาท หรือ 3.51% สูงสุดที่ระดับ 1.19 บาท ต่ำสุดที่ระดับ 1.15 บาท ด้วยมูลค่าซื้อขาย 13.76 ล้านบาท

โดยราคาหุ้นปรับตัวขึ้นแรงเป็นวันที่ 2 ติดต่อกัน นับตั้งแต่ราคาหุ้นอยู่ที่ระดับ 1.14 บาท เมื่อวันที่ 20 ธ.ค.60 ขณะที่นักวิเคราะห์แนะนำซื้อหลังจากมองว่าราคาหุ้นที่ต่ำกว่าราคาพาร์จึงมีโอกาสที่จะปรับตัวขึ้นได้เพื่อสะท้อนมูลค่าที่แท้จริง
ด้าน นายสุรชัย ประมวลเจริญกิจ ผู้อำนวยการอาวุโสฝ่ายวิเคราะห์หลักทรัพย์ บล.เมย์แบงก์ กิมเอ็ง(ประเทศไทย) กล่าวว่า การที่หุ้นบมจ.อิงเกรส อินดัสเตรียล(ไทยแลนด์) (INGRS) ในช่วงภาคเช้านี้มีปริมาณการซื้อขายเข้ามาหนาแน่น และราคาได้ปรับตัวเพิ่มขึ้นกว่า 3% มองว่าเป็นเพราะราคาหุ้นในช่วงที่ผ่านลดลงและถึงปัจจุบันราคาหุ้น INGRS ยังต่ำกว่าราคาพาร์ที่ 1.20 บาท/หุ้น ทำให้ยังมีความน่าสนใจในการเข้าลงทุนอยู่และเป็นโอกาสในการเข้าซื้อหุ้นในช่วงที่ราคาบนกระดานต่ำกว่าราคาพาร์
อีกทั้งมองแนวโน้มผลการดำเนินงานในไตรมาส 4/60 ของบริษัทจะเห็นการฟื้นกลับมาในทิศทางที่ดีขึ้น หลังจากผลการดำเนินงานในไตรมาส 3/60 ปรับตัวลดลง โดยปัจจัยหนุนผลการดำเนินงานในไตรมาส 4/60 ได้อานิสงส์มาจากยอดออร์เดอร์ที่เพิ่มมากขึ้นของรถรุ่น Perodua New ในมาเลเซีย ที่ได้มีการเปลี่ยนโมเดลรถใหม่ ทำให้มีการสั่งออร์เดอร์ที่เป็นโมดูลของรถดังกล่าวเข้ามาคิดเป็นสัดส่วนราว 20-30% ของกำลังการผลิตของทั้งหมด ผลักดันผลการดำเนินงานของบริษัทได้อย่างมีนัยสำคัญ ซึ่งคาดว่าจะเริ่มเห็นการกลับมาฟื้นตัวของกำไรที่ดีขึ้นได้ตั้งแต่ไตรมาส 4/60 และสะท้อนไปถึงราคาหุ้นที่คาดว่าจะเริ่มเห็นการฟื้นตัวกลับมา